Kolmapäeval Kasepääl peetud Jõgevamaa Omavalitsuste Liidu juhatuse koosolekul rääkis üle-eestilisteks laulu- ja tantsupeoks “Puudutus. Puudutuse Aeg” valmistumisest nende kultuurisündmuste Jõgevamaa kuraator Pille Tutt. Tema sõnul ei läbi peotuli küll Põltsamaad ja Mustveed, kuid jõuab siiski ka nendesse linnadesse.
Pille Tutt märkis, et tule tulemise tseremooniale Jõgeva linnas on oodatud ka Põltsamaa ja Mustvee omavalitsusjuhtide ja kultuurikollektiivide esindajad, kes viivad n-ö suurest tulest võetud tule ka nendesse linnadesse. “Nii jõuab peotuli kõikidesse Jõgevamaa suurematesse keskustesse,” kinnitas ta.
Tuti sõnul toimuvad praegu arutelud meie maakonna nendes paikades, kus tule tulemise raames simmanid toimuvad. “Väga asjalik teemakohane mõttevahetus oli näiteks Saare vallas,” märkis ta.
Tartumaalt saabuv peotuli võetakse vastu Jõgeva maakonna piiril Äksis.
JAAN LUKAS